Vrou op plaas naby Franschhoek aangevalDie 69-jarige vrou word in die ambulans gelaai (Foto: Drakenstein Farm Watch, Facebook) ŉ 69-jarige vrou is ernstig beseer toe sy Donderdagoggend op ’n plaas digby Franschhoek in die Wes-Kaap aangeval is. Kapt. FC van Wyk, woordvoerder van die polisie, sê die polisie is omstreeks 10:00 van die aanval op die plaas Vergesig, op die R101-pad in die rigting van Franschhoek, in kennis gestel. Van Wyk sê die vrou was alleen tuis toe drie mans in ŉ voertuig by die plaashuis opgedaag het. Hulle het voorgegee dat hulle skape wou koop. Hulle het haar daarna oorval, vasgebind en ernstig aangerand. Hulle het geld en vuurwapens geëis. “Een van die verdagtes het ŉ vuurwapen in sy besit gehad.” Die vrou het tydens die aanval ŉ ernstige besering aan haar kop opgedoen. Die verdagtes het met ŉ selfoon en kontant in ŉ voertuig gevlug. Volgens die Drakenstein-plaaswag – wie se nooddienste eerste op die toneel was – het hulle die vrou se kopwond op die toneel behandel voordat sy per ambulans na ’n nabygeleë hospitaal geneem is. Die plaaswag sê hulle het verneem dat daar ’n struweling tussen die vrou en mans uitgebreek het waarna sy in die agterkop geskiet is. Die polisie ondersoek ’n saak van huisroof. Dr. Corné Mulder, VF Plus-hoofsweep en provinsiale leier in die Wes-Kaap, het die voorval betreur en sê nuwe denke oor die wesenlike gevaar van plaasaanvalle is in die Wes-Kaap nodig. “Plaasaanvalle is nog nie werklik so alledaags in die Wes-Kaap soos in ander dele van die land nie,” sê Mulder. “Groot paraatheid en voorbereiding sal help voorkom dat plaasaanvalle ŉ gewoonte-misdaad in dié provinsie raak.” “Dit is belangrik dat die polisie vinnig ŉ deurbraak in sy ondersoek maak en die skuldiges agter tralies plaas waar hulle hoort,” het hy gesê.